**Εταιρεία Κοινωνικής Δράσης και Πολιτισμού**

**ΚΟΙΝΟ\_ΤΟΠΙΑ** [**www.koinotopia.gr**](http://www.koinotopia.gr/)

**ΔΕΛΤΙΟ ΤΥΠΟΥ**

12 Σεπτεμβρίου 2025

**Η Πάτρα δεν είναι καθαρή, να κάνουμε κάτι τώρα !**

Μπορεί να φαίνεται τετριμμένο, η πρώτη παρέμβαση της ΚΟΙΝΟΤΟΠΙΑΣ στην νέα σεζόν, σχετικά με το μείζον θέμα της εικόνας της πόλης μας της Πάτρας, να αφορά την καθαριότητα των δημοσίων χώρων, αλλά επιβάλλεται γιατί είναι, δυστυχώς, διάχυτη η πεποίθηση ότι η κατάσταση είναι στάσιμη σε απαράδεκτα επίπεδα.

Φαινόμενα όπως οι ξέχειλοι κάδοι, τόσο κοινών απορριμμάτων όσο και ανακύκλωσης, οι συγκεντρώσεις σκουπιδιών στο πλάι οδών, αφημένα για βδομάδες ογκώδη ή μπάζα, κάδοι βρώμικοι και μισοκατεστραμμένοι είναι συχνά και μας απογοητεύουν.

**Δεν παραγνωρίζουμε την ευθύνη των πολιτών,** που δε δείχνουν πάντα την ευαισθησία που επιβάλλεται, **αλλά η ευθύνη του Δήμου είναι αντικειμενική και αναμφισβήτητη.** Κάτι δεν πάει ή δε γίνεται καλά. Είναι ο συντονισμός, είναι η επάρκεια μέσων, είναι η κατάρτιση του προσωπικού, είναι καμπάνια ευαισθητοποίησης του κοινού (που δε γίνεται), είναι η χαμηλή προτεραιότητα που αποδίδεται στο θέμα; Κάποια απ’ αυτά ή και λίγο από όλα μαζί.

**Το σίγουρο είναι ότι η κατάσταση αυτή δε συνάδει με το χαρακτήρα, την παράδοση, την ιστορία της Πάτρας.** Τα μέλη της ΚΟΙΝΟ\_ΤΟΠΙΑΣ, έχοντας αποδείξει ότι το ενδιαφέρον μας για την εικόνα της πόλης είναι σταθερό, ειλικρινές και μη παραταξιακό, θεωρούμε ότι έχουμε το δικαίωμα αλλά και την υποχρέωση να αναδείξουμε το θέμα, να υπογραμμίσουμε τη μεγάλη πρώτιστη ευθύνη του Δήμου, την ανάγκη να ληφθούν μέτρα για ορατή βελτίωση, την ανάγκη να τεθεί πραγματικά και όχι τυπικά σε πρώτη προτεραιότητα.

Θεωρούμε ότι προτάσεις που έχουμε και άλλες φορές προβάλλει δημοσίως έχει νόημα και ουσία να αναφερθούν και πάλι:

**Χρειαζόμαστε μια μόνιμη καμπάνια ευαισθητοποίησης** του κοινού στην ορθή χρήση (και διάκριση μεταξύ μπλε και πρασίνων) κάδων. Χρειαζόμαστε έναν “επόπτη εικόνας πόλης” που θα ελέγχει, θα καταγράφει παντού, σε κέντρο και συνοικίες, αστοχίες, μόνιμους “θύλακες” βρωμιάς, αυθαίρετες αποθέσεις μπάζων, ογκωδών, άλλων απορριμμάτων και θα έχει στη διάθεσή του μέσα και ανθρώπους για άμεση επέμβαση, ή την ισχύ να πιέζει την Υπηρεσία καθαριότητας για ταχεία επέμβαση. Χρειαζόμαστε ένα πρόγραμμα τακτικών πλυσιμάτων, επισκευών και αντικαταστάσεων κάδων που έχουν πάθει ζημιά ή καταστραφεί. Χρειαζόμαστε ενθάρρυνση, εποπτεία, καλύτερη κατανομή του προσωπικού καθαριότητας των δρόμων.

**Δε θα παραλείψουμε να πούμε ότι χρειαζόμαστε και επιβολή κυρώσεων** **σε δημότες** που παραβιάζουν τους στοιχειώδεις κανόνες διάκρισης και ορθής χρήσης των κάδων, ανοικτής απόρριψης μπάζων και ογκωδών **από τη Δημοτική Αστυνομία που πρέπει να συσταθεί.**

Χρειαζόμαστε με λίγα λόγια, η καθαριότητα να τεθεί σε προτεραιότητα, χωρίς δικαιολογίες & καθυστερήσεις. Οι πολίτες βλέπουν τη σημερινή κατάσταση και διαμαρτύρονται, θα δουν και θα εκτιμήσουν το αποτέλεσμα, αν επιχειρηθεί σταθερά μια ορατή βελτίωσή της.

**Η Πάτρα μας αξίζει καλύτερα,** η εικόνα της βρώμικης πόλης δε μπορεί να είναι ανεκτή

Πληρ. για δημοσιογράφους Ανδρέας Σπηλιώτης 2610.277171